3 Χρυσές Σφαίρες κερδίζει το Σικάγο. - 2003-01-20
Οι Κίντμαν και Νίκολσον καλύτεροι δραματικοί ηθοποιοί της χρονιάς.
Το μιούζικαλ «Σικάγο» και η δραματική ταινία «THE HOURS» ήταν οι μεγάλοι νικητές στη χθεσινοβραδυνή απονομή των βραβείων της Χρυσής Σφαίρας, ενώ το βραβείο καλύτερης σκηνοθεσίας κατέκτησε ο βετεράνος σκηνοθέτης Μάρτιν Σκορσέζε για την επική ταινία του «Συμμορίες της Νέας Υόρκης. Το «Σικάγο» κέρδισε το βραβείο της Χρυσής Σφαίρας στην κατηγορία της καλύτερης κωμωδίας ή μιούζικαλ της χρονιάς, ενώ οι πρωταγωνιστές του, Ρίτσαρντ Γκήαρ και Ρενέ Ζελβέγκερ τιμήθηκαν με τα βραβεία καλύτερου πρώτου ανδρικού και γυναικείου ρόλου στην ίδια κατηγορία. Η ταινία “THE HOURS”, που εξιστορεί το δράμα τριών γυναικών, η ζωή των οποίων είναι κάποιο παράξενο τρόπο συνυφασμένη, απέσπασε το βραβείο του καλύτερου δραματικού φιλμ, ενώ η Νικόλ Κίντμαν, που ενσαρκώνει στο έργο τη μεγάλη Αγγλίδα μυθιστοριογράφο, Βιρτζίνια Γουλφ, πήρε τη Χρυσή Σφαίρα της καλύτερης γυναικείας δραματικής ερμηνείας. Παραλαμβάνοντας το βραβείο η Νικόλ Κίντμαν είπε πως η υπόθεση του έργου ήταν δύσκολη και πολύπλοκη και παρατήρησε πως και άλλες ηθοποιοί αντιμετώπισαν φέτος δύσκολες ερμηνείες και πρόσθεσε: «΄Εχω την εξής παράκληση για τους συγγραφείς και τους σκηνοθέτες. Σας παρακαλώ να γράφετε περισσότερα έργα για μας τις γυναίκες,γιατί είμαστε ενδιαφέρουσες. Επίσης συνεχίστε να μας δίνετε δύσκολους και πολύπλοκους ρόλους. » Στην κατηγορία του καλύτερου ανδρικού δραματικού ρόλου το βραβείο κέρδισε ο γνωστός ηθοποιός, Τζακ Νίκολσον, για την ερμηνεία του στην ταινία «ABOUT SCHMIDT», στην οποία ενσαρκώνει ένα μονήρη συνταξιούχο. Το βραβείο του δεύτερου καλύτερου γυναικείου ρόλου το απέσπασε η Μέριλ Στρίπ για την απόδοσή της στην ταινία THE HOURS, ενώ του δεύτερου ανδρικού ρόλου το πήρε ο Κρις Κούπερ για την ερμηνεία του στην ταινία ADAPTATION, η οποία απέσπασε επίσης τη Χρυσή Σφαίρα του καλύτερου σεναρίου. Τη Χρυσή Σφαίρα της καλύτερης σκηνοθεσίας την πήρε ο Μάρτιν Σκορσέζε για τη δουλειά του στο φιλμ «Συμμορίες της Νέας Υόρκης, που όπως είπε ήταν γι αυτόν ένα όνειρο που υλοποιήθηκε. Τέλος τη Χρυσή Σφαίρα της καλύτερης ξενόγλωσσης ταινίας την πήρε η ταινία «Μίλα της», του ισπανού σκηνοθέτη Πέδρο Αλμαντόβαρ, η οποία στηρίζεται στην παράξενη σχέση που αναπτύχθηκε μεταξύ δύο ανδρών που συναντήθηκαν σ ένα νοσοκομείο. Τα βραβεία της Χρυσής Σφαίρας απονέμει ο Σύνδεσμος Ξένων Δημοσιογράφων του Χόλλυγουντ και συχνά αποτελούν ένδειξη του ποιοί θα είναι οι νικητές των βραβείων Όσκαρ, που απονέμονται το Μάρτιο.